elektrisermaskin
Store norske leksikon,Realfag,Fysikk,Elektromagnetisme,Anvendt elektromagnetisme
Elektrisermaskin er et apparat til å frembringe gnidningselektrisitet, som er et elektrisk fenomen som kan oppstå når to legemer av forskjellig stoff gnis mot hverandre.
En elektrisermaskin ble først laget av Otto von Guericke i 1663. Hans maskin bestod av en kule av svovel som var støpt omkring en akse. Kulen ble dreid rundt med håndsveiv mens en person holdt hendene mot den, og ved gnidningen ble kulen elektrisk og kunne brukes til eksperimenter.Maskinen ble senere forbedret og bestod til slutt av en sirkulær glasskive som roterte mellom to skinnputer belagt med en blanding av kvikksølv, sink og tinn (Kienmayers amalgam). Ved gnidningen blir glasset positivt elektrisk og putene negativt elektriske. Den negative elektrisiteten ledes til jord, mens den positive elektrisiteten på glasset blir nøytralisert av elektroner som trekkes ut av metallspisser på en isolert leder, konduktoren. Konduktoren får på denne måten et underskudd av elektroner og blir positivt ladd. Vanligvis er konduktoren utstyrt med glassfot og en metallkule.Elektrisermaskiner som utnyttet gnidningselektrisitet, ble etter hvert avløst av influensmaskiner basert på elektrostatisk induksjon (influens). Noen av disse er utviklet videre til elektrostatiske høyspenningsgeneratorer. Les mer i Store norske leksikon gnidningselektrisitet Van de Graaff-akselerator